b'\n_START_ARTICLE_\nAeroportul Interna\xc8\x9bional Maramure\xc8\x99\n_START_SECTION_\nIstoric\n_START_PARAGRAPH_\nAeroportul Interna\xc8\x9bional Maramure\xc8\x99 (la ora aceea, purta denumirea de Aeroportul Baia Mare) a fost \xc3\xaenfiin\xc8\x9bat pe actualul amplasament \xc3\xaen anul 1964, c\xc3\xa2nd a \xc3\xaenceput construc\xc8\x9bia pistei betonate. Prima aterizare a unei aeronave pe vechiul amplasament (situat pe ima\xc8\x99ul dintre comuna Recea \xc8\x99i ora\xc8\x99ul Baia Mare) a avut loc \xc3\xaen anul 1929. Aeronava apar\xc8\x9binea Flotilei de Avia\xc8\x9bie de Gard\xc4\x83 Some\xc8\x99eni-Cluj, la bordul acestuia afl\xc3\xa2ndu-se Regina Maria a Romaniei. \xc3\x8encep\xc3\xa2nd cu anul 1966, aeronavele de m\xc4\x83rime mic\xc4\x83 \xc8\x99i medie au operat pe pista betonat\xc4\x83 de la noul amplasament, care la acea vreme avea lungimea de 1400 m. \xc3\x8en intervalul noiembrie 1977 \xc8\x99i iunie 1979, pista a fost prelungit\xc4\x83 p\xc3\xa2n\xc4\x83 la lungimea de 1800 m \xc8\x99i l\xc4\x83\xc8\x9bimea 30 m (plus acostamente de beton de 7,5 m de fiecare parte a pistei). De asemenea, platforma de \xc3\xaembarcare-debarcare a fost m\xc4\x83rit\xc4\x83 (aproximativ de dou\xc4\x83 ori). Portan\xc8\x9ba pistei avea valoarea PCN 19. \xc3\x8en luna decembrie 2015 au \xc3\xaenceput lucr\xc4\x83rile unei noi etape de dezvoltare \xc8\x99i modernizare, care au dus la refacerea complet\xc4\x83 a pistei, c\xc4\x83ilor de rulare \xc8\x99i a platformei. Noile caracteristici s\xc3\xaent: lungime 2150 metri, l\xc4\x83\xc8\x9bime 45 metri, suprafa\xc8\x9b\xc4\x83 de asfalt de foarte bun\xc4\x83 calitate. Au fost operate extinderi \xc8\x99i pentru platforma de \xc3\xaembarcare-debarcare \xc8\x99i c\xc4\x83ile de rulare. Au fost aduse corec\xc8\x9bii importante la suprafe\xc8\x9bele speciale ale pistei (banda pistei, RESA, zona de calare radioaltimetric\xc4\x83, zona de securitate, zona de deservire a pasagerilor). Sistemele de aterizare ILS \xc8\x99i luminile aeronautice (inclusiv firul director) au fost reconfigurate \xc8\x99i extinse, pentru a permite operarea aeronavelor mediu curier \xc3\xaen condi\xc8\x9bii de vizibilitate orizontal\xc4\x83 \xc8\x99i de \xc3\xaen\xc4\x83l\xc8\x9bime a bazei norilor CAT II. La data de 21 aprilie 2008, Aeroportul Baia Mare a fost declarat Aeroport Interna\xc8\x9bional. \xc3\x8en anul 2017 numele aeroportului a fost schimbat \xc3\xaen Aeroportul Interna\xc8\x9bional Maramure\xc8\x99. ^[4]'